**Anacronism**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-ai infiltrat în mine ca o vrajă

Pe care am visat-o nopţi la rând,

Deşi la poarta cerului, de strajă,

Stătea un înger palid numărând

Eternităţi şi împletea tăcerea

În sfori subţiri. Anafură şi vin

Îmi aducea cât să-mi alin durerea

Şi-mi promitea că timpul e puţin,

Dar au trecut trei veacuri, încă-mi pare

Că eşti aici şi-atunci când nu mai eşti,

Mi-ai irigat câmpiile cu soare

Şi m-ai purtat în braţe prin poveşti.

- Ne-am contopit sub lacrimile lunii

În cupa unui lotus adormit,

Iubiţi de îngeri, dar proscrişi de unii

Ce n-au crezut vreodată-n infinit.

Băteam târziu la porţile luminii,

Un serafim de mână m-a condus

Pe drumul unui vis tivit cu crinii

Răbdării fără margini şi răspuns

Vom căuta-mpreună. Anacronic

E tot parcursul nostru pământean

În care timpu-şi dilata agonic

Minutul ca pe-un fals cotidian.

Liliana Trif Ioan Grigoraș